Wir, der schulthes ✳ unnd ràtt zuͦ Brugg, ✳ tünd kund mit dysem brieff, ✳ als wir dann jetzo ✳ mit ràtt ✳ unnd bysin ✳ des hochgelertenn ✳ unnd der fromm̄e, vestenn ✳ hernn Türing
Frickenn, doctors der rächtenn ✳ ꝫcꝭ, Hanns Efingers ✳ unnd Hanns Sägissers ✳ in unnser pfar kilchenn verschafft habenn, ✳ was froͤmmen ✳ oder opfers ✳ zü den aͤmptren der messenn beschicht, ✳ unnserm lüpriester
by unns ✳ àn allenn abganng zü werdenn, ✳ das nu einem sygristenn, ✳ der vormàls etliche zitt ein teyll, ✳ namlich je gehaltner messz einen angster, vonn sölichem altàr genommē, etwas
abbruchs bràcht hàtt. ✳ des halb wir unns ✳ mit sampt den vorbenampten drygenn by gesaͤssnen ✳ uff hütt dyser dàtt zü den erwyrdigen, ✳ edlenn ✳ unnd geystlichenn fròwen, ✳ eptissinn ✳ unnd
convent zuͤ Küngsfeldenn, gefuͤgt ✳ unnd inen soͤlichs geoffnet, ✳ unnd dàmit, als unnser sunder gnädig froͧwenn, denen öch unnser pfarkilch hin zuͤ lichenn zuͤ stàtt, ✳ gar flissklich gebett₎ habn̄
in ansächenn gotts lob ✳ unnd der kilchenn diennst ✳ dàmit ze fürdrenn ✳ ir guͤttige hilff ✳ unnd handtreiche, ✳ ussz gnàdenn ✳ unnd dheiner pflicht, ✳ dann wir oͧch sundeˀ ✳ unnd gar wol bekaͤ¬
nnenn, das sy das zetuͤnd nitt schuldig sinnd, ✳ so sy doch vonn soͤlicher unnser kirchenn hinlichenn gantz nützit habenn ✳ näch enpfachenn, ✳ zü bewysenn. ✳ so woͤllenn wir selbs oͧch
unns darinn hilfflich ✳ naͤch unnserm wolgebuͤrren ✳ erzoͤugenn, ✳ damit der gòtts diennst statthafftenn fürganng mog habenn. ✳ daruff die obbemeltn̄ unnser gnädig fròwn̄n unns gewilgett
unnd järlich, ✳ so lanng es inen gevellig ✳ unnd zü wyllenn ist, ✳ ussz gnàdenn ✳ unnd lutter dheiner andren pflicht ✳ oder weyung ✳ zwen mùtt kernen ✳ zuͤ ze laussenn ✳ zuͤ gesagt ✳ habenn. ✳
namlich also, ✳ das unnser sygrist die selbenn uff dem nüwen jàrs abenn ✳ oder tagg ✳ inn frùntlicher schenncke ✳ unnd guͦts jars wisz ✳ unnd form ✳ inn irm gotzhusz mog reichenn,
naͤmmē ✳ unnd hin fuͤrrenn. ✳ unnd als nu das anders nitt ✳ dann ussz sundrem gunst ✳ unnd gnàd ✳ vonn denn genampten unnsernn gnaͤdigenn froͧwen, ✳ die soͤliche hilff unnd
gàb ✳ naͧch irm gevallenn ✳ àn alle unnser hindrung ✳ woll endenn, ✳ unnd in worttenn, ✳ wie obstàtt, ✳ beschicht, ✳ so bekennen ✳ unnd wellenn wir, ✳ das darusz ✳ unnd vonn ✳ den
selbenn unnsernn gnaͤdigenn fròwenn, ✳ irm gotzhusz ✳ unnd nàchkommē ✳ jetz ✳ näch hin für ✳ zuͤ einichenn zittenn ✳ ütz erwachs, ✳ für gezogenn ✳ oder zuͦ gestellt werd, ✳ das inen einichenn
abbruch, ✳ vordrung ,✳ gerächtikeyt ✳ näch anders, ✳ wie das jemer sye, ✳ moge gebärenn, ✳ alle gevärd gemittenn, ✳ alles ungevarlich, in crafft dis brieffs. ✳ wir, ✳ obgenamptenn aͤptissinn ✳ unnd convennt zuͦ Küngsfeldenn, ✳ bekennē öch, ✳ das soͤlich früntlich bered des gebendenn güttenn jàrs ✳ zweyer mütt kernen, ✳ so lanng unns zuͤ willen
unnd gevallenn, ✳ mit unnsrem wüssenn ✳ unnd begünstenn ✳ ervolgt ✳ unnd erlangt ist, ✳ alles inn worttenn wie obstàtt. ✳ unnd habenn darūmb zwenn vertrags brieff, ✳ den einē
unnsz ✳ unnd den andernn der statt Brugg, ✳ mit gantz gelichenn worttenn ✳ uffrichtenn ✳ unnd mit unnsers convents anhangendem sygell verwaren laussenn. ✳ des glich
so bekennen oͤch wir, schulthes unnd ràtt zuͤ Brugg, ✳ innamen unser gmeinen statt ✳ unnd burgernn, ✳ das wir soͤlich brieff, ✳ unns daszuͦ bewysenn ✳ unnd uͤbersagenn,
mit unnser statt anhangendem sygell ✳ òch ✳ besigelt ✳ unnd einen der ✳ selbenn unnsernn gnaͤdigenn fròwenn, obbenampt, ✳ über gebenn ✳ unnd den andern zuͤ unnsernn handen
gnommē ✳ habenn. ✳ gebenn ✳ unnd beschächenn sampstag, was der zwoͤlfft tag januarii, ✳ der jarenn des herrenn fünfftzechenn hundert unnd zechne.